Source: http://klauzal.hu/cikk/528.html?PHPSESSID=9aaa63736e964081f7f89c25c777339d
Timestamp: 2017-05-25 23:45:33+00:00

Document:
Az ide látogató, az északi és keleti épületszárnyból álló L alakú földszintes épület udvarára érkezve, azonnal leróhatja kegyeletét a kúria egykori, leghíresebb lakója, Deák Ferenc emléke előtt. Erre két emlékjel is adott; az egyik az épület keleti szárnyának déli sarkán elhelyezett vörösmárvány-tábla (4) , a másik pedig az udvaron álló, Zala-féle bronz mellszobor, mely Deák időskori arcvonásait örökíti meg (5). A szobor talapzatának előoldalán Deák örök érvényű intő gondolata olvasható: „Minden jó hazafinak naponkint reggeli s esteli imádsága: Isten áldja meg a hazát.” Az épületbe a déli udvarról, az északi szárnyon lévő kapun lehet belépni. Ebben az épületrészben – a korábbi konyha, gazdasági iroda, cselédszoba és éléskamra, valamint a belső hajdú-lakás helyén – ma a múzeum kiszolgáló helyiségei, könyvtár, kutatószoba, előadóterem, iroda, raktár és a látogatókat fogadó pénztár kapott helyet. A múzeum 2003-ban, „A haza bölcse, Zala büszkesége” címmel megnyílt állandó kiállítása a kúria keleti szárnyában, Deák Ferenc egykori lakrészét képező, öt egymásba nyíló szobákban látható. A keleti szárny déli végén lévő, ablakaival a falura néző nagyobb szoba – melyhez közvetlenül kapcsolódik egy kis vakszobaként a kúria egykori házi-kápolnája – volt Deák hálószobája. Ebben a helyiségben Deák életének első négy és fél évtizedére jellemző tárgyak, dokumentumok, valamint barátok, eszmetársak képei idézik a fiatal politikus, a pozsonyi országgyűlés szabadelvű ellenzékének vezéralakját. A szoba közepén álló, XIX. szd. közepéről való karosszék – a hagyomány szerint – egykor a kúria berendezéséhez tartozott.
A hálószobából nyíló, következő szoba az egykori könyvtár-, vagy fogadószoba, mely eredetileg Deák dolgozószobája lehetett. A kandalló köré berendezett biedermeier enteriőr ma a reformkori kisnemesi otthonok hangulatát idézi. Az itt elhelyezett tárlókban kiállított könyvek és pipák Deák hagyatékából maradtak fenn. A harmadik szoba, a kúria egykori ebédlője ma a Kehidán megfordult neves személyiségek arcképcsarnoka, Deák 1848-as igazságügy-miniszterségének, valamint az önkényuralom alatti tevékenysége tárgyi és írásos emlékeinek bemutatója.
A kúria – önálló tanulmányt érdemlő – kalandos történetéből, most csak a jelen írás tárgyához kapcsolódó, jelesebb látogatókról essen néhány szó. Az szinte természetes, hogy a kúria állandó vendégei közé tartozott Zala vármegye nemességének legjava, majd Deák követi megbízatása idején, az azonos politikai nézeteket valló barátok hosszú sora is. A kúriában járt – Pölöskéről hazatérőben – 1828. augusztus 17-én gróf Széchenyi István, aki erről a látogatásáról naplójában is megemlékezett. Ezen útja során ismerte meg Deák Ferencet is. A kúria állandó vendégei közé tartozott az egyik birtokszomszéd Csány László (7), a zalai liberális ellenzék pártvezére. Az 1832-36-os országgyűlésen való összeismerkedésük után, többször megfordult itt báró Wesselényi Miklós is, a feljegyzések szerint első alkalommal 1836. májusában Itáliába utazása során. Naplója szerint, a hazaúton, 1836. július 23-án már ismerősként tért be ide: „A Kehida feletti erdőre reáösmerve, mint kedvelt ösmerősömet idvezlettem, midőn a csendes lakást megláttam, udvarára behajtottam, barátom karjai közé siettem, s vele együtt békés hajlékában megtelepedtem, a hazaérkezés rég nélkülözött örömeit érzettem”. Néhány hónappal később, november elején, Wesselényi báró ismét a kúria falai között mulatott.
Zalai barátainál vendégeskedett Degré Alajos (10) író, kit házigazdája ifjabb Csúzy Pál kísért át Deákhoz Kehidára. Degrében mély nyomokat hagyott ez a látogatás, amelyről később így írt: „Kellett-e még több is, hogy Kehida egy kis mennyországommá legyen, s itt töltött óráim mint fénylő csillagok ragyognak lelkemben az egész életen át?” Klauzál Gábor – a fennmaradt dokumentumok és visszaemlékezések alapján – több alkalommal is járt Kehidán. A császári titkosrendőrség adatai szerint, 1840. október 12-én, Wesselényi társaságában kereste fel itt Deákot.
Ugyanezen szobában, Deák egykori látogatóinak arcképei között található Franz Eybl (17) Klauzál Gábort ábrázoló 1842-es litográfiája. Az épület megtekintése után, érdemes még a kúria pincéjének látogatható részeit is megtekinteni, de ezek legfeljebb építészetileg nyújtanak látnivalót, hiszen kiállítási területként nem hasznosulnak. A kúriához tartozó parkban – bár ki tudja, vannak-e még itt olyan fák, melyek alatt Deák, egy padon ülve beszélgethetett Klauzállal – kellemes sétát lehet tenni. Amit nem szabad kihagyni, az a csendes szemlélődés a kúria parkjából, a zalai domvidék csodálatos, színpompás látványában. Deák Ferenc – hogy a vele szemben megnövekvő társadalmi és politikai elvárásoknak is meg tudjon felelni – 1854. június 28-án eladta kehidai birtokát és Pestre, az Angol Királynő szállóba költözött. De ez, már egy másik történet... „Óh, Kehida! Lehetett-e feledni nevedet?! Újra és felejthetetlenül lettél történelmi hellyé. Éljen neved, mint kegyelet tárgya, s legyen kedves emlékében a nemzetnek...” – írta e helyről gondolatait Széll Kálmánné Vörösmarty Ilona, Deák gyámleánya. Mintegy másfél évszázad múltán is, igazat kell adnunk neki! A kehidai Deák-kúria a zalai dombvidék gyöngyszeme, múltunk, történelmünk olyan megszentelt helye, melyet minden magyarnak életében legalább egyszer fel kell keresnie, hogy ott, tisztelettel és kegyelettel fejet hajtson a reformkor legnagyobbjainak soha el nem múló emléke előtt... Bartos Mihály - 2011. június
Miközben a dolgozat írásához szedegettem össze az anyagokat, gyűjteményemből kezembe került egy régi fotó. A fénykép hátoldali felirata: „Terepfelvétel 1906 Zalacsány / Kehidán Baronyinál / (Deák Ferencz háza)”. Igen, a fotó a kehidai Deák-kúria déli udvarában készült. A képen középen a ház- és környékbeliek, körülöttük pedig a cs. és kir. hadsereg – ruházatukból ítélve, vélhetőleg katonaiskolás, esetleg tisztjelölt, vagy tartalékos tiszti – tagjai. A kép hátoldali feliratában szereplő Baronyi, Kehida és a kúria történetében két testvért jelent.
Minden fénykép, a múló idő egy elkapott, soha vissza nem térő pillanata. Ez a kép is, egy több mint száz esztendővel ezelőtti békés nyári délután idilljét őrzi és közben mesél, régmúlt időkről, hajdan volt emberekről... (1) A dolgozathoz felhasznált általános irodalom:
a.) Ferenczi Zoltán: Deák élete I-III. Magyar Tudományos Akadémia kiadása, Bp. 1904. b.) Molnár András: Deák Ferenc kehidai kúriája. Pannon Tükör. 6. évf. 2. szám, 2001. április-június 52-66.o. c.) Takáts Sándor: Emlékezzünk eleinkről I-II. Genius Kiadó, h.n. (Bp) é.n.
f.) a www.sulinet.hu téma szerinti írásai. (2) Az épület helyén már a középkorban is nemesi udvarház állt, mely 1588-ban harcokban elpusztult. A helyén 1740-ben Hertelendy Gábor építtetett házat magának. A kúria Hertelendy Anna és Deák Gábor házassága révén került a Deák család tulajdonába, kiknek köszönhetően, az 1790-es években nyerte el – kisebb kiegészítésektől eltekintve – lényegében mai formáját. Deák Ferenc idejében az épületen átépítés már nem történt. A kúria első ismert képi ábrázolása egy 1876-ból származó fametszet, mely 1876. február 6-án, a Vasárnapi Újság XXIII. évf. 6. számának 84. oldalán jelent meg. (3) Eötvös Károly (1842-1916) politikus, ügyvéd, író, publicista, 1903-ban személyesen járt Kehidán, ahol a kúria akkori beosztását és berendezését részletesen leírta. Ezt megelőzően, Deák halálakor is megjelent egy rövid leírása a házról, melyet szintén csak úgy fogalmazhatott meg, ha személyesen is látta azt: a „...kastély és szobái most is épen úgy állanak, a mint ezelőtt 21 évvel azokat a legnagyobb hazafi elhagyá.” – Vasárnapi Újság, XXIII. évf. 6. szám, 1876. február 6. 86.o.
(8) Vörösmarty Ilona (1846-1910) Vörösmarty Mihály leánya, Deák Ferenc gyámleánya, Széll Kálmán későbbi miniszterelnök felesége. (9) Irodalomtörténészek szerint, Kehidán született 1845. őszén Vörösmarty: A Zala megyeieknek című költeménye, melyben összefogásra szólította fel a helyi ellenzéket. (10) Degré Alajos leánya, Degré Katica később Klauzál Gábor fiának, Gábornak lett felesége.
(12) Nagyon hiányzott Deák az országgyűlésből, a maga higgadtságával, szervezőkészségével, tekintélyével és bölcsességével. Az ellenzék vezetése egyre inkább Klauzál Gábor kezébe ment át, aki ebben az időben is folyamatos kapcsolatot tartott Deákkal, tájékoztatva őt az eseményekről és a lényeges kérdésekben véleményét kikérve. (13) deputáció (lat) a.m. (általában kéréseket, kívánságokat közvetítő) küldöttség
(14) A pozsonyi országgyűléseknek külön rendőrségi főnöke volt Ferstl Lipót udvari tanácsos személyében, aki maga is személyesen, valamint besúgói és a postai levélcenzori hálózatával az országgyűlések ideje alatt, Pozsonyban mindenütt jelen volt. A levelezés terén tanusított óvatosság indokoltságát alátámasztja egy 1843. május 24-ei titkosrendőrségi jelentés is, miszerint Klauzál Gábor levelet kapott Deák Ferenctől. (15) Az eredeti Feszty-féle kép az egykori budapesti törvénykezési palota, ma Fővárosi Bíróság épületében látható.

References: kúria 
 kúria 
 kúria 
 kúria 
 kúria 
 kúria 
 kúria 
 kúria 
 kúria 
 kúria 
 kúria 
 kúria 
 kúria 
 kúria 
 kúria 
 Bíróság